Vang

Vang er en kommune i Valdres i Innlandet fylke. Den grenser i nord til Luster, Lom og Vågå, i øst til Øystre Slidre, i sørøst til Vestre Slidre, i sør til Hemsedal, og i vest til Lærdal og Årdal.

Areal og befolkning 

Vang hadde 1587 innbyggere i 2021. De fleste bor i Ryfoss, Vang bygdesentrum, Øye eller i grenda Tyinkrysset.  Vang har én kombinert barneskole og ungdomsskole: Vang barne- og ungdomsskule.

Geografi 

Fjellområdet Filefjell ligger i vest og fjellområdet Jotunheimen i nord.

Det høyeste punktet i kommunen er Vestre Kalvehøgde på 2208 meter over havet. En annen høy topp i kommunen er Rasletinden med 2105 meter. Begge to ligger på grensa mot kommunen Vågå i Gudbrandsdalen. En annen kjent fjelltopp er Bitihorn (1607 moh.) som ligger på grensa mot Øystre Slidre. Toppen Ranastongi (Ranastønge) på 1900 moh. er en av tre topper sør for Jotunheimen som er 1900 m eller høyere.

Det ligger flere store innsjøer i kommunen, med største innsjøer Tyin, Sulevatnet, Nørdre Syndin, Vangsmjøse, Øyangen (delt med Vestre Slidre og Øystre Slidre), Bygdin, Helin, Vinstre, Steinbusjøen og Fleinsendin.

Kommunen måler 56 km på nord/sør-aksen og 47.3 km på øst/vest-aksen. 88 prosent av kommunen er over 900 meter over havet. 13 prosent av arealet er dekket av vann. Laveste punkt er 363 meter over havet, der Begna (Storåne) renner ut i Slidrefjorden.

Historie
Vang, som resten av Valdres, ble opprinnelig befolket med immigranter fra Vestlandet. I 1153 ble Valdres av denne grunn inkludert av kardinal Breakspear i bispedømmet i Stavanger. 

På den gamle tingvollen der Vang stavkirke en gang stod holdt Håkon VI ting i 1368. Da ble en grensetvist løst med en grensestein som står til denne dag.

Høyt oppe på Filefjell står Nystuen Høyfjellshotell, hvor reisende en gang fant ly når de skulle reise mellom Østlandet og Vestlandet. Her oppholdt de kjente bjørnene Pekka og Liisa seg på 1950- og 60-tallet. På andre siden av den trange dalen som snor seg over fjellet ligger Maristua, satt opp etter påbud av Dronning Margrete rundt 1390. Selv om Nystua først er nevnt i 1627 er den med stor sannsynlighet mye eldre. Begge disse skysstasjonene ble vedlikeholdt av staten inntil 1830. 

I Smeddalen rett vest for Nystua stod for flere århundrer siden en kirke, St. Tomaskirken på Filefjell. Det var en stavkirke som er omtalt første gang i 1615, men antakeligvis var den mye eldre. På grunn av martnan som var mellom sogninger og valdriser, og som tidvis var ganske voldelige, ble kirken besluttet revet. Det var så ille at det ble sagt at «når kjerringe sende maan sin på martnan so sende ho med håna ein likkjortel». I 1808 var kirken borte men martnan fortsatte.

Vang kommune inngikk i Oppland fylke inntil sammenslåingen med Hedmark fylke i 2020.

Severdigheter 
 Øye stavkirke (bygd 1150–1200)
 Høre stavkirke (bygd 1179)
 Vang stavkirke, nå flyttet til Karpacz i Karkonosze-fjellene i Polen
 Ryfoss Misjonshus (bedehus 1950)
 Vangsteinen utenfor Vang kirke
 Leinekvernene på nordsiden av Vangsmjøse
 St. Thomaskirken på Filefjell
 Ryfossen
 Sputrefossen

Politikk

Kommunestyrevalget 2019

Kommunestyrevalget 2015

Kjente vangsgjeldinger 

 Torkild Gåsdelen (1774–1803), halshugget for mord i 1803
 C. A. Holmboe (1796–1882), orientalist og numismatiker
 Valgjer Svien (1842–1953), norskamerikansk superhundreåring, født i Vang
 Kristian August Lyche Wang (1842–1903), stifter av Norges første begravelsesbyrå i Christiania i 1877
 Helge Nilsen Thune ( 1861–1950), lensmann, stortngsrepresentant, fylkesmann
 Nils Andreas Boe (1913–1992), guvernør i Sør Dakota, USA 1965–1969, med far fra Vang (Nils N. Boe 1861–1938)

Se også 
 Liste over gårder i Vang
 Liste over kulturminner i Vang

Referanser

Eksterne lenker
 
 
  Kommunefakta - Vang - Statistisk sentralbyrå
  Lokale historier (lokalhistorie) fra Vang
  Vang Historielag